<classify> WADAU wa sekta ya biashara na wananchi kwa ujumla wamepongeza hatua ya kuchaguliwa kwa vijana wengi kwenye Bodi mpya ya Wakurugenzi wa Taasisi ya Sekta Binafsi Tanzania TPSF. Katika Mkutano wa Mwaka wa taaasisi hiyo uliofanyika mapema wiki hii, vijana wanane kati ya wajumbe 14 waliochaguliwa akiwemo Makamu wa Mwenyekiti, Angelina Ngalula wa kundi la vijana. Mkurugenzi Mtendaji wa TPSF, Godfrey Simbeye alisema kuingia kwa vijana katika bodi ya taasisi ya sekta binafsi kutaongeza nguvu, ari mpya katika kuimarisha na kuijenga sekta binafsi iliyo imara zaidi.Vijana waliongia bodi ya TPSF watapikwa vizuri na kupata uzoefu mkubwa kwa wazee ili baadaye watakapoachiwa kuiongoza wasitetereke kwani watakuwa wameshapata uzoefu wa kutosha, alisema. Simbeye alisema vijana wana mchango mkubwa katika bodi na hivyo kuwa pamoja na wazee, tunategemea tutajenga sekta binafsi imara, yenye nguvu na kuleta ushindani katika maendeleo. Alisema mbali ya sekta binafsi, hata ya Serikali chini ya Rais John Magufuli imeingiza vijana wengi katika maeneo mbalimbali serikalini wakimo mawaziri, wakuu wa mikoa, wilaya na hata wakurugenzi. TPSF inaundwa na kongani 14 ambazo kila moja inateua mjumbe mmoja anayekuwa mkurugenzi kwenye bodi na mjumbe Baraza la Taifa la Biashara TNBC ambalo mwenyekiti wake ni Rais John Magufuli.Mfanyabiashara wa mazao mkoani Morogoro, Karim Rashid aliipongeza wajumbe wa kongani za sekta binafsi kuchagua vijana wengi kuingia bodi ya TPSF kwani inaonesha wameaminiwa na wanaweza. Kama mfanyabiashara mzoefu na wa siku nyingi, nimefurahishwa na hatua hii ya kuwateua vijana wengi kwenye bodi hiyo muhimu ambayo imebeba mustakabali wa sekta binafsi hapa Tanzania, alisema. Alisema kinachotakiwa ni kuwaunga mkono na pia waomba wafanye kazi ili kuikwamua sekta binafsi ambayo ni changa ukilinganisha na nchi nyingine. Mfanyabiashara wa magari kutoka Kigoma, Stephen Kambenga alisema kuwepo kwa vijana katika bodi mpya ya TPSF hivyo wasaidie kuwainua vijana. Akizindua Bodi mpya ya TPSF Dar es Salaam, Waziri wa Viwanda, Biashara na Uwekezaji, Charles Mwijage aliiambia imepewa jukumu kubwa na sekta binafsi kuleta mageuzi makubwa ya kiuchumi nchini ikiwemo kuongeza mapato ya serikali, ajira na kuweka misingi mizuri kwa ustawi wa sekta hiyo.  <topic>: KITAIFA 